གསུང་ཆོས་ཀྱི་ཐོག་མར་༧གོང་ས་རྒྱལ་བ་རིན་པོ་ཆེ་མཆོག་གིས་དད་ལྡན་ཆོས་ཞུ་བ་ཚོར་ལམ་སྟོན་བཀའ་སློབ་གནང་སྐབས།དེ་རིང་འདིར་ལྷོ་ཤར་ཨེ་ཤ་ཡའི་ནང་པའི་ལུང་པ་མང་པོ་ཞིག་ནས་འདིར་ཆེད་མངགས་ཕེབས་ཡོད་པ་རེད།ལྷག་པར་དུ་པ་ལི་ཆོས་བརྒྱུད་འཛིན་མཁན་ཐེ་ཝན་ཌི་དང་འབར་མའི་དགེ་སློང་གང་འཚམ་ཞིག་ཕེབས་ཡོད་པ་རེད།དེར་བརྟེན།དེ་རིང་ཁྱེད་རང་ཚོ་འདིར་ཆེད་མངགས་ཕེབས་པར་དགའ་པོ་དང་དགའ་བསུ་ཞུ་ཡི་ཡོད།ངོས་ནས་རྟག་པར་འཛམ་བུ་གླིང་སྒང་ཞུས་བསྡད་པ་དེ་ཕྱོགས་གཅིག་ནས་ངོས་ཡང་འཛམ་གླིང་འདིའི་ནང་གནས་འདུག་མཁན་ཞིག་ཡིན་པས།འཛམ་བུ་གླིང་ལ་བདེ་སྐྱིད་བྱུང་ན་ངོས་ལའང་བདེ་སྐྱིད་ཡོང་གི་རེད།འཛམ་བུ་གླིང་རྦད་དེ་སྡུག་བསྔལ་གྱི་འཁུར་པོར་ཚུད་བསྡད་པ་ཡིན་ན།ངོས་སོ་སོ་ཡང་སེམས་པ་སྐྱིད་པོ་མིན་འདུགཆོས་དང་སྐྱེས་བ་སྔ་ཕྱིའི་སྐད་ཆ་གང་ཡང་མ་རེད།གང་ལྟར་ང་རང་ཚོ་མི་ཚང་མ་བདེ་བ་འདོད་པ་དང་སྡུག་བསྔལ་མི་འདོད་པ་ཤ་སྟག་རེད།དོན་དངོས་ཡོད་གནས་ཚུལ་ལ་སྡུག་བསྔལ་མང་པོ་ཞིག་ང་རང་ཚོ་མིས་བཟོ་ཡི་འདུགདེ་འདྲ་ཡིན་དུས།ང་རང་ཚོ་རང་གཞན་རོགས་གསུམ་ཆོས་དད་ཡོད་དང་མེད།ཆོས་དད་ག་འདྲ་ཞིག་བྱེད་ཀྱི་ཡོད་དང་མེད་ཚང་མ་སྡུག་བསྔལ་མི་འདོད་པ་དང་བདེ་བ་འདོད་པ་ཤ་སྟག་ཡིན་དུས།ང་རང་ཚོས་ནམ་རྒྱུན་བདེ་བ་ཟེར་དུས་ཕྱིའི་དངོས་པོ་ཡར་རྒྱས་ཐོག་ནས་བདེ་བ་བཙལ་ཏེ་སྡུག་བསྔལ་སེལ་ཐབས་དེ་འདྲ་ཞིག་བྱས་བསྡད་འདུགའོན་ཀྱང་།དེས་སེམས་ཀྱི་སྡུག་བསྔལ་སེལ་མི་ཐུབ་པ་གསལ་པོ་ཞེ་དྲགས་རེད་འདུགབདེ་བ་དང་སྡུག་བསྔལ་ཟེར་བ་དེ་ལུས་ཚོར་གྱི་བདེ་བ་སྡུག་བསྔལ་གཅིག་ཡོད་རེད།དེ་ཁ་གསལ་པོ་དང་གལ་ཆེན་པོ་རེད།ཡིན་ནའང་དེ་ལས་སེམས་ཀྱི་བདེ་སྡུག་དེ་གལ་ཆེན་པོ་འདུགདཔེར་ན་ང་རང་ཚོ་ཚང་མས་ཤེས་གསལ་རེད།སེམས་པ་སྐྱིད་པོ་མེད་པ་ཡིན་ན་ཕྱིའི་མཐུན་རྐྱེན་ཞེ་དྲགས་བཟང་པོ་ཡོད་ནའང་འདོད་པ་གང་ཡང་མིན་འདུགསེམས་ཀྱི་སྡུག་བསྔལ་དེ་ཕྱིའི་མཐུན་རྐྱེན་གྱིས་སེལ་ཐུབ་ཀྱི་མི་འདུགསེམས་ལ་ཞི་བདེ་དང་བདེ་སྐྱིད་ཅིག་ཡོད་པ་ཡིན་ན་ཕྱིའི་མཐུན་རྐྱེན་ཞེ་དྲགས་མེད་ནའང་།མི་སྐྱིད་པོ་བག་འཕེལ་ངང་འདུག་ཐུབ་པ་ཞིག་ཡོང་གི་འདུགངོས་ནས་ནམ་རྒྱུན་བཤད་ཀྱི་ཡོད།སྔོན་མ་ངོས་བྷར་སི་ལོ་ནར་ཕྱིན་སྐབས།མོག་སི་རོ་ཌི་ཟེར་བའི་ལྷ་ཁང་ཆེན་པོ་ཞིག་ཡོད་པ་དང་།ངོས་ཕ་གིར་བསླེབས་སྐབས།གྲྭ་སྒྲིག་བྱེད་མཁན་ཚོས་ཁ་ཐོ་ལི་ཁུའི་གྲྭ་པ་ཞིག་གིས་ངོས་ལ་ཐུག་འདོད་བྱེད་ཀྱི་འདུག་ལབ་བྱུང་།ངོས་ནས་ཡིན་ད་ཡིན་ཞུས་ཏེ་ཁོང་དང་ཐུག་པ་རེད།ཁོང་ལོ་ལྔ་ཙམ་རིང་མོག་སི་རོ་ཌིའི་རྒྱབ་ལོགས་ཀྱི་རི་དེའི་སྒང་ལ་ཇ་དང་བག་ལེབ་མ་གཏོགས་མེད་པ་བྱས་ནས་བསྡད་ཡོད་འདུགདེར་བརྟེན།ངོས་ནས་ཁོང་ལ་ཁྱེད་རང་ཡར་རི་སྒང་དུ་ལོ་ལྔའི་རིང་ག་རེ་གནང་བཞུགས་བསྡད་ཡིན་ཞེས་བཀའ་འདྲི་ཞུས་ཡིན།ཁོང་གིས་བྱམས་སྙིང་རྗེ་སྒོམ་ནས་བསྡད་པ་ཡིན་ཞེས་གསུངས་བྱུང་།ཁོང་གིས་བྱམས་སྙིང་རྗེ་སྒོམ་ནས་བསྡད་པ་ཡིན་གསུངས་དུས།ཁོང་གི་མིག་ནང་གཞན་དང་མི་འདྲ་བའི་ནང་གི་བདེ་བ་ཞིག་ཡོད་བསྡད་པའི་རྣམ་པ་ངོས་ནས་གསལ་པོ་མཐོང་བྱུང་།དེ་འདྲ་ཡིན་དུས།ཁོང་ལྟ་བུར་ཆ་བཞག་ན།ཆེད་དུ་གཉེར་ནས་ལྟོ་གོས་གཏམ་གསུམ་བློས་བཏང་སྟེ་རི་ཁྲོད་དུ་ལོ་ལྔ་དེ་འདྲ་བྱས་ནས་བསྡད་པ་ཡིན་པ་རེད།དེ་དཔེ་མཚོན་གཅིག་རེད།དེ་དེ་བཞིན་ང་རང་ཚོ་བོད་པའི་ནང་རིག་གནས་གསར་བརྗེ་ལངས་སྐབས་བཙོན་ལ་བཅུག་སྟེ་བསྡད་མྱོང་བ་མང་པོ་ཞིག་རྗེས་སུ་ངོས་ལ་ཐུག་པ་རེད།ཁོང་ཚོ་མང་པོས་བཙོན་ཁང་དུ་བསྡད་པའི་རིང་ལས་སྐྱིད་པ་མ་བྱུང་།སོ་སོ་སོ་སོས་བསམ་བློ་བཏང་བ་དང་ཁ་འདོན་འདོན་པ་སོགས་བྱས་ཏེ་བསྡད་པས་ཞེ་དྲགས་ཡག་པོ་བྱུང་།དེ་ནས་ཡང་ངལ་རྩོལ་བསྒྱུར་བཀོད་སྐབས་སེམས་པ་རྣམ་དག་བྱས་ནས་ངལ་རྩོལ་དུ་རྒྱུག་པ་ཡིན།སྡུག་བསྔལ་གང་ཡང་བསླེབས་མ་བྱུང་ལབ་ཀྱི་འདུག